
[bookmark: TextBodyBegin]Europski parlament,
–	uzimajući u obzir svoje prethodne rezolucije o Bjelarusu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da Lukašenkin režim pojačava unutarnju i transnacionalnu represiju kako bi uništio strukture bjeloruskih demokratskih snaga;
B.	budući da su stručnjaci UN-a nedavno potvrdili proizvoljna uhićenja i pritvaranja, popraćena mučenjem ili lošim postupanjem, pa čak i dostavili dokaze o zločinima protiv čovječnosti; budući da je više od 1200 političkih zatvorenika, među kojima su Viktorija Kuljša, Voljga Majorava, Alena Gnauk i Andrej Pačobut, još uvijek u zatvoru;
C.	budući da je bjeloruski Istražni odbor pokrenuo „posebne postupke” protiv stotina bjeloruskih građana koji su se pridružili skupovima u raznim europskim gradovima ili su sudjelovali na izborima za Koordinacijsko vijeće; budući da se obiteljima pripadnika bjeloruske dijaspore prijetilo zatvaranjem i oduzimanjem imovine ako su sudjelovali u prosvjedima na Dan slobode;
D.	budući da Lukašenkin režim iskorištava istek mnogih bjeloruskih putovnica kako bi prisilio dijasporu da se vrati u Bjelarus;
E.	budući da sve veća suradnja bjeloruskog režima s ruskim sigurnosnim službama povećava rizik od koordinirane represije, nadzora i hibridnih prijetnji na teritoriju EU-a;
F.	budući da bjeloruski državni mediji dominiraju medijskim prostorom; 
1.	zahtijeva da Lukašenkin režim odmah prekine represiju, među ostalim nadzor izgnanika i prosvjednika, te da pusti na slobodu i rehabilitira sve političke zatvorenike;
2.	oštro osuđuje što Lukašenkin režim nastavlja širiti represiju i sada je usmjerava protiv Bjelorusa u inozemstvu kaznenim progonom, oduzimanjem imovine i drugim mjerama za ušutkavanje neistomišljenika;
3.	traži pravnu potporu na razini EU-a i zaštitu bjeloruskih izgnanika pojednostavljenjem postupaka za dobivanje viza, boravišnih dozvola i privremenih osobnih iskaznica za osobe koje su zbog izvanteritorijalnog progona ostale bez državljanstva;
[bookmark: _GoBack]4.	ponavlja svoje nepriznavanje Lukašenke i smatra da je progon bjeloruskih građana zbog mirnih demokratskih aktivnosti u inozemstvu putem „posebnih postupaka” Istražnog odbora izravno kršenje teritorijalnog suvereniteta država članica; stoga apelira na dotične zemlje da zanemare Interpolove uhidbene naloge za izručenje Lukašenkinih političkih protivnika; 
5.	pozdravlja sankcije protiv Uprave za upravljanje imovinom u sklopu Ureda predsjednika i Središnjeg izbornog povjerenstva, koje je donijelo politički motivirane presude; apelira na momentalno nametanje osobnih sankcija svim članovima bjeloruskog Istražnog odbora i dužnosnicima iz drugih državnih institucija koji sudjeluju u transnacionalnom progonu i zastrašivanju bjeloruskih građana;
6.	snažno se zalaže za brz razvoj i provedbu pravnog mehanizma za identifikaciju, zamrzavanje i oduzimanje sve imovine i vlasništva izvan Bjelarusa u vlasništvu Lukašenke i njegova užeg kruga kako bi ih se preraspodijelilo u fond za potporu žrtvama represije;
7.	apelira na države članice da nametnu dodatne sankcije jednake onima nametnutima Rusiji, posebno dužnosnicima odgovornima za transnacionalnu represiju;
8.	apelira na EU i njegove države članice da povećaju političku, financijsku i tehničku potporu neovisnim medijima, borcima za ljudska prava, sindikatima i inicijativama civilnog društva koji djeluju unutar i izvan Bjelarusa, među ostalim praćenjem suđenja i povećanjem vidljivosti političkih zatvorenika;
9.	poziva potpredsjednicu Komisije / visoku predstavnicu Unije za vanjske poslove i sigurnosnu politiku da se s pomoću Obavještajnog i situacijskog centra EU-a i Europskog opservatorija za digitalne medije suprotstavi bjeloruskim obavještajnim operacijama i dezinformacijama;
10.	apelira na Međunarodni kazneni sud da ubrza postupke o zločinima protiv čovječnosti koje je počinio Lukašenkin režim i zahtijeva da države članice preuzmu odgovornost nacionalnim postupcima, na osnovi načela opće nadležnosti;
11.	nalaže svojoj predsjednici da ovu Rezoluciju proslijedi potpredsjednici Komisije / visokoj predstavnici Unije za vanjske poslove i sigurnosnu politiku, Vijeću, predstavnicima bjeloruskih demokratskih snaga i de facto vlastima Republike Bjelarusa.

